Slika na kojoj se prikazuje simbol, emblem, crveno, logotip

Opis je automatski generiran

VLADA REPUBLIKE HRVATSKE

Zagreb, 6. rujna 2024.

**PREDLAGATELJ:** Ministarstvo gospodarstva

**PREDMET:** Prijedlog odluke o subvencioniranju dijela krajnje cijene opskrbe plinom za krajnje kupce kategorije kućanstvo

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

**VLADA REPUBLIKE HRVATSKE**

Na temelju članka 31. stavka 2. Zakona o Vladi Republike Hrvatske („Narodne novine”, br. 150/11., 119/14., 93/16., 116/18., 80/22. i 78/24.), a u vezi s Odlukom o donošenju Plana korištenja financijskih sredstava dobivenih od prodaje emisijskih jedinica putem dražbi u Republici Hrvatskoj od 2021. do 2025. godine, KLASA: 022-03/21-04/76, URBROJ: 50301-05/27-21-3, od 18. lipnja 2021. i Odlukom o donošenju Izmjena i dopuna Plana korištenja financijskih sredstava dobivenih od prodaje emisijskih jedinica putem dražbi u Republici Hrvatskoj od 2021. do 2025. godine, KLASA: 022-03/22-04/82, URBROJ: 50301-05/27-22-2, od 9. ožujka 2022., Vlada Republike Hrvatske je na sjednici održanoj \_\_\_\_\_\_\_\_\_\_\_2024. donijela

**O D L U K U**

**o subvencioniranju dijela krajnje cijene opskrbe plinom za krajnje kupce kategorije kućanstvo**

**I.**

Ovom Odlukom utvrđuje se iznos i postupak subvencioniranja dijela krajnje cijene opskrbe plinom za krajnje kupce kategorije kućanstvo od 1. listopada 2024. do 31. ožujka 2025.

**II.**

Krajnja cijena opskrbe plinom za krajnje kupce iz kategorije kućanstvo subvencionira se u iznosima po distribucijskim područjima koji se nalaze u Prilogu 1. IZNOS SUBVENCIJE KRAJNJE CIJENE OPSKRBE PLINOM ZA RAZDOBLJE OD 1. LISTOPADA 2024. DO 31. OŽUJKA 2025., PO DISTRIBUCIJSKIM PODRUČJIMA, koji čini sastavni dio ove Odluke, bez poreza na dodanu vrijednost.

**III.**

Opskrbljivači plinom dužni su na mjesečnoj razini krajnjim kupcima ispostavljati račune za isporučeni plin na način da im se neto osnovica na računu umanji za iznos subvencije pri čemu iznos subvencije mora biti jasno iskazan.

**IV.**

Po isteku obračunskog mjeseca, opskrbljivači plinom dostavljaju Fondu za zaštitu okoliša i energetsku učinkovitost zahtjev za refundaciju subvencija za sve svoje krajnje kupce koji su korisnici subvencija u skladu s ovom Odlukom, a kojem zahtjevu su dužni priložiti obračun po svakom obračunskom mjernom mjestu.

**V.**

Stupanjem na snagu ove Odluke prestaje važiti Odluka o subvencioniranju dijela krajnje cijene opskrbe plinom za krajnje kupce kategorije kućanstvo („Narodne novine“, br. 32/24.)

**VI.**

Ova Odluka objavit će se u „Narodnim novinama“, a stupa na snagu 1. listopada 2024.

Klasa:

Urbroj:   
Zagreb,

Predsjednik  
**mr. sc. Andrej Plenković,**v. r.

**PRILOG 1.**

IZNOS SUBVENCIJE KRAJNJE CIJENE OPSKRBE PLINOM ZA RAZDOBLJE OD

1. LISTOPADA 2024. DO 31. OŽUJKA 2025., PO DISTRIBUCIJSKIM PODRUČJIMA

|  |  |
| --- | --- |
| *Distribucijsko područje*  *- operator distribucijskog sustava* | *Iznos subvencije krajnje cijene opskrbe plinom (Eur/kWh)* |
| BROD-PLIN d.o.o., Slavonski Brod | 0,0098 |
| ČAPLIN d.o.o., Čazma | 0,0086 |
| DUKOM PLIN d.o.o., Dugo Selo | 0,0091 |
| ENERGO d.o.o., Rijeka | 0,0061 |
| ENERGO METAN d.o.o., Samobor | 0,0104 |
| E.ON Distribucija plina d.o.o., Koprivnica  (grad Koprivnica i općine Drnje, Đelekovec, Gola, Hlebine, Koprivnički Bregi, Koprivnički Ivanec, Legrad, Novigrad Podravski, Peteranec, Sokolovac) | 0,0105 |
| E.ON Distribucija plina d.o.o., Koprivnica  (gradovi Kutina i Popovača te općina Velika Ludina) | 0,0101 |
| E.ON Distribucija plina d.o.o., Koprivnica  (gradovi Nova Gradiška i Novska te općine Cernik, Dragalić, Rešetari, Staro Petrovo Selo, Nova Kapela, Gornji Bogićevci, Okučani, Lipovljani, Jasenovac, Donji Andrijevci, Garčin) | 0,0095 |
| E.ON Distribucija plina d.o.o., Koprivnica  (gradovi Sveta Nedelja, Jastrebarsko, Pleternica, Sisak, Karlovac i Ogulin te općine Stupnik, Klinča Sela, Martinska Ves, Barilović) | 0,0104 |
| EVN Croatia Plin d.o.o., Zagreb | 0,0057 |
| GRADSKA PLINARA BJELOVAR d.o.o., Bjelovar | 0,0108 |
| GRADSKA PLINARA ZAGREB d.o.o., Zagreb | 0,0072 |
| HEP-PLIN d.o.o., Osijek | 0,0078 |
| HEP-PLIN d.o.o., Osijek  (gradovi Pakrac i Lipik) | 0,0085 |
| HUMPLIN d.o.o., Hum na Sutli | 0,0081 |
| IVAPLIN d.o.o., Ivanić Grad | 0,0105 |
| IVKOM-PLIN d.o.o., Ivanec | 0,0101 |
| KOMUNALIJE-PLIN d.o.o., Đurđevac | 0,0096 |
| MEĐIMURJE-PLIN d.o.o., Čakovec | 0,0096 |
| PAPUK PLIN d.o.o., Orahovica | 0,0089 |
| PLIN d.o.o., Garešnica | 0,0096 |
| PLIN KONJŠČINA d.o.o., Konjščina | 0,0081 |
| PLIN VRBOVEC d.o.o., Vrbovec | 0,0100 |
| PLINARA d.o.o., Pula | 0,0075 |
| PLINARA ISTOČNE SLAVONIJE d.o.o., Vinkovci | 0,0083 |
| PLINKOM d.o.o., Pitomača | 0,0096 |
| RADNIK-PLIN d.o.o., Križevci | 0,0098 |
| TERMOPLIN d.d., Varaždin | 0,0080 |
| ZAGORSKI METALAC d.o.o., Zabok | 0,0081 |
| ZELENJAK PLIN d.o.o., Klanjec | 0,0078 |
| ZELINA-PLIN d.o.o., Sveti Ivan Zelina | 0,0101 |
| Prosječno | 0,0090 |

**OBRAZLOŽENJE**

Vlada Republike Hrvatske donijela je 18. lipnja 2021. godine Odluku o donošenju Plana korištenja financijskih sredstava dobivenih od prodaje emisijskih jedinica putem dražbi u Republici Hrvatskoj od 2021. do 2025. godine (u daljnjem tekstu: Odluka) koja je objavljena na mrežnim stranicama Ministarstva gospodarstva i održivog razvoja (u daljnjem tekstu: Ministarstvo). Odlukom je Vlada Republike Hrvatske zadužila Ministarstvo i Fond za zaštitu okoliša i energetsku učinkovitost za provedbu mjera iz Plana korištenja financijskih sredstava dobivenih od prodaje emisijskih jedinica putem dražbi u Republici Hrvatskoj od 2021. do 2025. godine (u daljnjem tekstu: Plan).

Praćenjem prihoda i rashoda, odnosno kretanjem cijena emisijskih jedinica na dražbama koje su značajno porasle od lipnja 2021., te novonastalih potreba za dodatnim sufinanciranjem mjera energetskog siromaštva zbog višestrukog skoka cijena energenata na tržištima na kojima se snabdijevaju opskrbljivači plinom u Republici Hrvatskoj. Plan je promijenjen u određenim prioritetnim područjima i to na način da se razlika uvećanja planiranih ukupnih prihoda preraspodijelila unutar područja Niskougljična energetska tranzicija. Najznačajnija preraspodjela se odnosi na provedbu mjere pružanja izravne potpore za plaćanje računa za energente kućanstvima i malim i srednjim poduzećima.

Ovom Odlukom omogućuje se produljenje korištenje sredstava izmijenjenog Plana za mjeru ublažavanja posljedica porasta cijena energenata na tržištu.

Kupcima u kategoriji kućanstvo nadoknaditi će se trošak za plin u iznosima određenima po distribucijskom područjima, kako povećanje krajnje cijene plina od 1. listopada 2024. ne bi prešlo 10% u odnosu na cijenu koju su kućanstva plaćala u razdoblju do 30. rujna 2024. obzirom da bi cijena plina utvrđena metodologijom kojom se utvrđuje iznos tarifnih stavki za javnu uslugu opskrbe plinom i zajamčenu opskrbu dovela do prosječnog povećanja krajnje cijene plina koju plaćaju kućanstva većeg od 25%.